Raši, Richard, podpredseda vlády SR pre investície a informatizáciu (2018-06-14):
Ďakujem pekne. Vážený pán poslanec, vláda si uvedomuje význam kontrolnej činnosti Národnej rady Slovenskej republiky na zákonnej úrovni upravenej v osemnástej časti zákona o rokovacom poriadku. Obaja vieme, že hodina otázok je jednou z foriem kontrolnej činnosti Národnej rady Slovenskej republiky voči vláde a jej členom. Podľa § 131 ods. 1 rokovacieho poriadku sa do programu schôdze Národnej rady zaradí hodina otázok, v ktorej odpovedajú členovia vlády, generálny prokurátor a predseda Najvyššieho kontrolného úradu na aktuálne otázky najmä z ich pôsobnosti, ktoré písomne položili poslanci. Zhodou okolností precizovanie právnej úpravy položenia otázky v hodine otázok parlament prijal v čase, keď mu predsedal Peter Pellegrini. V demokratickom štáte vrátane Slovenskej republiky každý môže konať, čo nie je zákonom zakázané. Uvedené platí pre fyzické osoby. Naopak, štátne orgány môžu podľa čl. 2 ods. 2 ústavy konať iba na základe ústavy, v jej medziach, v rozsahu a spôsobom, ktorý ustanoví zákon. Uvedené platí aj pre prípad, ak má poslanec Národnej rady Slovenskej republiky položiť otázku predsedovi vlády a členom vlády a ako majú predseda vlády a členovia vlády odpovedať poslancom Národnej rady na otázky. Zopakujem, že problematika sa má týkať aktuálnych otázok, najmä z pôsobnosti predstaviteľa, ktorému bola položená. Čo v danom prípade znamená aktuálnosť otázky? V neobvykle dlhom texte vašej otázky pán poslanec spomínate dátum utorok 27. februára 2018. Do funkcie predsedu vlády Slovenskej republiky Petra Pellegriniho vymenoval pán prezident dňa 22. marca 2018, kedy zároveň do jeho rúk zložil sľub podľa čl. 112 ústavy. Od uvedeného dátumu, termínu vykonáva oprávnenia predsedu vlády a zároveň nesie ústavnú zodpovednosť. Ako som už v zastúpení predsedu vlády uviedol, vláda rešpektuje právom upravenú kontrolnú činnosť Národnej rady Slovenskej republiky voči vláde a jej členom. Nie som si však celkom istý, či by kontrolná činnosť voči predsedovi vlády mala smerovať do obdobia, kedy ešte nebol vymenovaný do uvedenej ústavnej funkcie. Najmä ak rokovací poriadok striktne vymedzuje, že problematika sa má týkať aktuálnych otázok. Ja vám napriek prekročeniu oprávnenia poslanca Národnej rady odpoviem v medziach svojich vedomostí. Pri ponúknutí milióna eur, ako odmeny za poskytnutie relevantných informácií smerujúcich k odhaleniu vraha novinára Jána Kuciaka a jeho partnerky, veľmi pravdepodobne bola inšpirácia maltskej vlády z obdobného prípadu. Ako je vám, pán poslanec, iste známe, minulý rok prisľúbila finančnú odmenu vo výške 1 milióna eur za poskytnutie informácií vedúcich k dolapeniu vrahov zavraždenej investigatívnej novinárky Daphne Caruanovej Galiziovej. Išlo rovnako o prípad mimoriadnej dôležitosti, ktorý si vyžiadal aj mimoriadne opatrenia. V tomto kontexte by som citoval aj slová bývalého šéfa slovenských vyšetrovateľov, vysokoškolského pedagóga a právnika Jaroslava Ivora, ktorý povedal, že ponúknutie odmeny ľuďom, ktorí by polícii pomohli chytiť páchateľa, je u nás v porovnaní so zahraničím zriedkavé. Objavili sa ale prípady, keď odmeny za poskytnutie informácií vedúce k odhaleniu páchateľa ponúkali napríklad poškodené organizácie, právnické osoby vo vzťahu k svojim zamestnancom, ale aj fyzické osoby, napríklad poškodení alebo pozostalí. Slovenský Trestný poriadok ani zákon o Policajnom zbore takúto formu spolupráce s verejnosťou nepozná, ale z hľadiska právneho poriadku sa dá na vypísanie nejakej odmeny využiť ustanovenie § 850 Občianskeho zákonníka. Ide o nadštandardné zapojenie verejnosti, ale vzhľadom na prípad dvojnásobnej úkladnej vraždy je to pochopiteľné. K problematike miliónovej odmeny sa veľa povedalo a napísalo. Nerád by som tu teraz čítal monitor tlače, ale podľa informácií, ktoré mám k dispozícii, peniaze boli za prísnych bezpečnostných opatrení dovezené na Úrad vlády a hneď po tlačovej konferencii sa za rovnakých prísnych bezpečnostných opatrení vrátili do banky. Ďalšie mechanizmy, resp. podrobnosti tejto transakcie podliehajú bankovému tajomstvu. Záverom by som ešte raz zdôraznil, že bývalá aj súčasná vláda robili všetko pre to, aby bola vražda vyšetrená a aby boli občania motivovaní pomôcť pri odhalení vraha, použili niekedy aj neštandardné prostriedky, ale rovnako bola neštandardná aj situácia, ktorá po tejto tragédii nastala. Ďakujem za pozornosť.